สอบภาษี11บิ๊กขายหวยแพง
ตัดโควตาสลากผู้ค้า 11 ราย แถมสอบภาษีย้อนหลัง ธ.ค.นี้ จัดสรรใหม่ยกแผง
16 ก.ค. 2558

ตัดโควตาสลากผู้ค้า 11 ราย แถมสอบภาษีย้อนหลัง ธ.ค.นี้ จัดสรรใหม่ยกแผง
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยผลการประชุมคณะกรรมการสลากฯ เมื่อวันที่ 15 ก.ค. ว่า ได้ส่งรายชื่อผู้ค้าที่ทำผิดกฎหมายขายสลากเกินราคาเพิ่มอีก 8 ราย จากที่ส่งไปก่อนหน้านี้ 3 ราย โดยกรมสรรพากรจะดำเนินการสอบภาษีย้อนหลังต่อไป
“บอร์ดสลากฯ พิจารณาว่าผู้กระทำผิดทั้ง 11 ราย ไม่ควรได้รับการต่อสัญญาใหม่หลังจากโควตาหมดอายุ ทั้งในเดือน ธ.ค.นี้ ซึ่งจะมีการจัดสรรโควตาใหม่หมดทั้ง 74 ล้านฉบับ”พล.ต.ฉลองรัฐ กล่าว
อย่างไรก็ดี ขณะนี้มีการหลอกลวงโดยมีกลุ่มคนปล่อยข่าวว่าสามารถคุยกับคณะกรรมการขอโควตาได้ ขอให้อย่าหลงเชื่อ บอร์ดสลากฯ ขอเตือนเป็นครั้งสุดท้ายให้หยุด ขณะนี้มีรายชื่อหมดแล้ว และบางรายเตรียมออกหมายจับ  ยืนยันไม่มีนโยบายเช่นนี้
พล.ต.อภิรัชต์ คงสมพงษ์ ประธานบอร์ดสลากฯ กล่าวว่า  การดำเนินการในระยะแรกที่ขอความร่วมมือผู้ค้าให้ขายสลากราคา 80 บาท ได้รับความร่วมมือเป็นอย่างดี พบการร้องเรียนหรือกระทำผิดสัญญาน้อยราย ทางสำนักงานสลากฯ ยังสามารถควบคุมได้อยู่ ส่วนระยะที่ 2 นั้นจะมีการเปิดเผยแนวทางในช่วงเดือน ก.ย.นี้ต่อไป
นายธนวรรธน์ พลวิชัย โฆษกคณะกรรมการสลากกินแบ่งรัฐบาล กล่าวว่า  บอร์ดสลากฯ ได้มอบหมายให้คณะอนุกรรมการบริหารจัดการสลาก ที่มี พ.ท.หนุน ศันสนาคม กรรมการ เป็นประธาน เก็บรวบรวมข้อมูลจากพื้นที่จริง ทั้งผู้ค้าสลากที่ได้รับการจัดสรรและไม่ได้รับการจัดสรร ก่อนนำเสนอให้คณะกรรมการจัดสรรโควตาสลากที่จะดำเนินการให้โปร่งใส
“อยากให้ผู้ค้าส่งข้อมูล แสดงความคิดเห็น เพื่อเป็นประโยชน์ต่อสำนักงานสลากฯ ในการจัดสรรโควตาใหม่ โดยส่งมาที่สำนักงานสลากฯ ได้โดยตรง ส่วนการหารือเกี่ยวกับร่างระเบียบกองทุนสลากเพื่อสังคม แต่ยังไม่ได้ข้อยุติใดๆ จะหารือใหม่ในเดือน ส.ค.นี้”นายธนวรรธน์ กล่าว